आसमान से आया फ़रिश्ता... गाने में क्यों लिए थे शर्मिला के मिड शॉट?
Bollywood Actor Annu Kapoor Special Column - Kuchh Dil Ne Kaha; आज रवींद्रनाथ टैगोर का जन्म दिवस है। 7 मई 1861 को कलकत्ता की पैदाइश थे और सम्भवतः एकमात्र कवि जो तीन देशों के राष्ट्रगीतों के रचयिता हैं। प्रथम है भारत का राष्ट्रगीत- जन गण मन अधिनायक जय हे
आज रवींद्रनाथ टैगोर का जन्म दिवस है। 7 मई 1861 को कलकत्ता की पैदाइश थे और सम्भवतः एकमात्र कवि जो तीन देशों के राष्ट्रगीतों के रचयिता हैं।
प्रथम है भारत का राष्ट्रगीत- जन गण मन अधिनायक जय हे! द्वितीय राष्ट्रगीत बांगलादेश का- आमार शोनार बांगला, आमी तोमाय भालो बाशी, चिरोदिन तोमार आकाश, तोमार बाताश, आमार प्राणे बाजाए बांशी।
और तृतीय है श्रीलंका का राष्ट्रगीत-
श्रीलंका माता, अपा श्रीलंका
नमो नमो नमो नमो माता
सुन्दरा श्रीबरिनी, सुरेन्दी अति सोभामय लंका,
धन्य धन्य नेका
मलपालातुरु पीरी जया भूमिका रम्या
अपा हता सय्या सीरी सेता सदना, जीवानए माता!
इसमें अप्रत्यक्ष रूप से टैगोर का योगदान है, क्योंकि श्रीलंका के राष्ट्रगीत के रचयिता आनंद समाराकून रवींद्रनाथ की विश्वभारती शांति निकेतन में उनके शिष्य थे और बहुत से लोग मानते हैं कि भले ही इस गीत को लिखा आनंद ने, परंतु स्वरबद्ध रवींद्रनाथ टैगोर ने ही किया था, नोबेल पुरस्कार से विभूषित प्रथम भारतीय रवींद्रनाथ टैगोर!
इन ही टैगोर के बड़े भाई थे द्विजेंद्र नाथ टैगोर, जिनकी बेटी की बेटी का नाम था लतिका बरुआ। और इन लतिका बरुआ की बेटी थीं इरा बरुआ जिनकी शादी हुई टैगोर परिवार के गीतिन्द्रनाथ टैगोर से। आज मैं इरा बरुआ और गीतिन्द्रनाथ टैगोर की बेटी की कहानी लिखूंगा जो हिंदी-बांगला फ़िल्मों की बहुत बड़ी नायिका रहीं। नाम आज भी प्रसिद्ध है और वो हैं शर्मिला टैगोर।
शर्मिला का फ़िल्मी जीवन ख़ूब बढ़ चला था कि एक दिन दिल्ली में शर्मिला और प्रसिद्ध क्रिकेट खिलाड़ी मंसूर अली खान पटौदी की मुलाकात हो गई। हालांकि मंसूर अली ख़ान उस वक्त सिमी ग्रेवाल के साथ प्रेम प्रसंग में लीन थे, परंतु शर्मिला और मंसूर के बीच कामदेव के तीर चल गए। प्रेम जाल में पड़ने पर तो किसी भी उमर में मोहब्बत, आरज़ू और वस्ल की तमन्नाएं ज़ोर मारती हैं तो फिर शर्मिला और मंसूर तो जवान थे। हमेशा साथ होने के सपने देखते हुए दोनों ने ताबड़तोड़ शादी का फ़ैसला भी कर लिया।
मंसूर अली खान पटौदी की वंशावली माता-पिता दोनों की तरफ़ से शाही ख़ानदान की थी। पिता इफ़्तिखार अली खान हरियाणा में पटौदी रियासत के नवाब थे तो कालांतर में मंसूर की माता संजीदा बेगम अपने पिता नवाब हमीदुल्लाह की मृत्यु के बाद भोपाल रियासत की गद्दी पर बैठकर 12वीं नवाब बेगम बन गई थीं। मेरे हिसाब से लड़की को रियासत की गद्दी देना एक बहुत ही उन्नतिशील और स्त्री के लिए सम्मानजनक चित्त की निशानी थी। सम्भवतः रजिया सुल्तान के बाद भोपाल में ही किसी स्त्री को नवाब बनाया गया हो।
तो 1967 की फ़िल्म में शर्मिला टैगोर ने 2 पीस बिकिनी पहनकर थोड़े से शॉट्स दिए थे। आपका ध्यान चाहूंगा कि आप देखें फ़िल्म ‘एन इवनिंग इन पेरिस’ का एक गीत, जिसके बोल हैं- ‘आसमान से आया फ़रिश्ता प्यार का सबक़ सिखलाने...।'
इस गीत में शर्मिला टैगोर वॉटर स्कीइंग करती नज़र आती हैं, लेकिन उनका मिड शॉट ही है, जिसमें वो अपर टोरसो (ऊपरी हिस्से) में एक बिकिनी में हैं। उनका फुल फिगर ना दिखाने का केवल एक ही कारण समझ में आता है कि उन्हें वॉटर स्कीइंग नहीं आती थी। लेकिन जैसे ही बोट वुडन जेटी पर पहुंचती है, तभी निर्देशक शर्मिला को बिकिनी के फुल फिगर शॉट में दिखाता है। गीत का अंतरा चल रहा होता है, ‘साया हूं मैं तेरा, तेरे साथ ही आऊंगा।’ इसके अलावा एक और गीत में वह कैबरे कॉस्ट्यूम में हैं और गीत है ‘ज़ूबी ज़ूबी ज़लेमबु’। किंतु फ़िल्म के प्रमोशन और प्रचार के लिए उन्होंने बिकिनी पहनकर फुल फिगर में फ़ोटो शूट करवाया, जिसके पोस्टर्स पूरे देश में लगाए गए थे।
लेकिन इस बिकिनी फ़ोटो शूट ने उस समय शर्मिला के जीवन में क्या खलबली मचा दी, इसका बयान अगले सप्ताह के अपने लेख में प्रस्तुत करूंगा!
और ये भी निवेदन कर दूं कि अगला लेख मेरा अंतिम लेख होगा, क्योंकि मैं निजी और व्यावसायिक कारणों से आपकी सेवा में असमर्थ रहूंगा।
आज के लिए इतना ही।
शुभकामना सहित
जय हिंद! वंदे मातरम!